Gara poetica 
()

Poetas:
Antoni Pazzola (Sènnori)
Mariu Masala (Silanus)
 
Temi:
1° tema: Frade trabagliadore – Frade mandrone
2° tema: Pastore - Avvocadu

Pazzola
Isculta frade meu e pone mente 
a chie bonos cunsizos ti dada;
mamma nostra tres chidas est mancada
e babbu contat già un annu assente;
sa cosa chi an lassadu trabagliada 
cheret da' nois bene attentamente:
ca su trabagliu rendet e profittada
s'omin'ingrandit puru e nobilitada.

Masala
S'ammento a babbu e mama, ite piantu,
chi sas lagrimas mi falan a rios;
c'ambos duos che sunu in campusantu
e nois pro patire semus bios;
babbu e mama an trabagliadu tantu 
ca l'apo 'idu cun sos ojos mios:
ma deo non mi parzo fizu insoro
ca su trabagliu l'odio e l'ignoro.

Pazzola
Sentza rejone faeddas a tortu
e partis de printzipiu isbagliadu,
ca babbu nostru prima d'esser mortu
a dogni santa die trabagliadu,
e at da' sos suores comporadu
una domo una 'inza e un ortu:
e si non trabagliamus cun istima
torrat su bene a sos meres de prima.

Masala
Tue maleaugurende sese
ca prevedis disagiu e isventura,
non mi nd'intendo de agricoltura
abituadu a sa vida e paese;
in ortu o binza non bi ponzo pese
pro coltivare ide cun virdura:
faghelu tue cussu mistieri
ca ses bonu ortulanu e binzateri.
Pazzola
Deris in binza su muru ch'est ruttu
a lu lassare gai est dannu e male;
ca che podet bintrare un'animale
e che distruet totu fundu e fruttu,
fatt' 'eo mastru e tue maniale 
nde lu pesamus in calchi minutu:
in pius ch'arrangiamus cussu muru
ti faghet bene a passizzare puru.

Masala
Gia tia esser a benner dispostu
però non lu permittidi su duttore;
can nde so ruttu in s'edade minore
da-e s'iscala a su terrinu tostu;
e sempre intendo a su mesu dolore
ca m'at restadu un ossu fora 'e postu:
e su duttore si mi cherzo sanu
m'at nadu anda pagu e-a pianu.

Pazzola
Si ses topu e non podes caminare,
tando trabaglio solu it'arrennegu.
Ma leadi a su mancu un'impiegu
ch'in uffiscios ti poden atzettare;
ischis iscrier bene e faeddare
e tenes vista sana e non ses tzegu:
gai su pe' non benit isfortzadu
trabaglias pagu e ses bene pagadu.

Masala
Bae chi cussu est unu postu feu
e deo so mandrone abituale,
e s'apo cust'istintu naturale
deves bettare sas culpas a Deu;
e da' poi s'inserru faghet male
a bistare in uffisciu frade meu:
cussu est mannu un'incuveniente
si no già ti di-aer postu mente.

Pazzola
Ma cando mai non mi cumpiaghes
e lassas trabagliare a mie ebbia;
non ti pretendo chi fattas nuraghes
ca non l'as de gigante s'energia;
trabaglia nessi in falegnameria
gai sa cascia a chie morit faghes:
e de cussas chi faghes dogni die
bi nd'epat una chi selvat a tie.

Masala
Cussa est arte mala e tropu bascia
non che la deves ponner in sa nue;
e s'aera de morrere sa dilgrascia
menzus chirca sa cascia in attereue.
Su peus est si preparo una cascia
ch'invece 'e morrer deo moris tue:
at a esser su meu primu omaggiu
chi ti fatto pro s'ultimu viaggiu.
Pazzola
Non sias parassita ti lu prego 
si cheres pane piega s'ischina;
mi chi so bonu ma si m'arrennego
in usu ponzo dogni disciplina,
giambo su frisciu a sa gianna 'e coghina,
benis, pedis sa jae e ti la nego:
grascias non ti nd'arrivat dae logu
e da chi no as pane pappa fogu.

Masala
Non giutas unu coro de leone
ca peccas, faghes male e-d-est isbagliu,
tue as postu sa pedde a repentagliu
e as'a sa fadiga passione;
ma a mie sa peraula tribagliu
mi faghet una brutta impressione:
e de insister nde fettas a mancu
ca senza trabagliare so istancu.

Pazzola
Ma cando at a benner cussa data
de t' 'ider cun matza pala o picu;
mi ca bistare in capellu e cravata
nen fortunadu non ses e nen ricu;
e a bistare a ispassu in piata
malaidu non ses nen mani sicu:
ses senza mistieri ne impreu
chi m'ilgonzo d'esser frade meu.

Masala
Dogni tantu che torras a in-cue
ca non mi asa affettu e ne amore,
so debile e camino rue-rue
a parte dogni atteru dolore;
faghimus goi, bae e tzappa tue
e deo fatto s'aministradore:
e sos contos ti rendo si ti fidasa
de sas bintradas e de sas bessidasa.

Pazzola
E tando faghe s'aministradore 
e mi rendes sos contos de sa resa,
de su ch'incasso e de totu s'ispesa
chi bi cheret pro inu e pro laore,
gai cando ti setzis in sa mesa
pane parfat de su tou suore:
da chi tue su pane ti procuras 
m'as a ringratziare cantu duras.

Masala
Ti ringratzio tantu, frade amadu,
pro chi m'as postu in-d-una bona via;
vivimos de accordu in cumpagnia
comente nos at mama insinzadu,
sa paghe chi nos at raccumandadu
cando l'aimis present'e fit bia:
trabagliamus pro resa e bona fama
pro sa memoria de babbu e de mama.

2° tema: Pastore - Avvocadu

1° tema: Pastore - Avvocadu

Pazzola
Permesso e bonas dies s'avvocadu
iscuset si disturbo pro un'iscuta;
deris da' una 'inza apo furadu 
roba de ua cun attera frutta;
pro peus su masone ch'est brincadu
a un ortu chi 'e sa tanca est sutta:
su dannu est meda e pro conseguentzia
paret ch'epa rimorsu in sa cuscientzia.

Masala
Bravu de s'onestade so cuntentu
ch'a mie ses bennìdu puntuale,
cando b'andat su mere bistat male
ca s'abbizzat de tantu mancamentu;
suspettat in calchi atteru elementu
tando procedit in via legale:
e s'as mancadu tue est indecente
chi piangat un'atteru innocente

Pazzola
Eppuru giuro no apo cumpresu
cun totu custu ite cheret narrere,
benzo dae campagna e logu attesu
a vostè meraviglia li at a parrere;
ca deo da' sos mannos ap'intesu
ch'est capace dogni errore a iscumparrere:
e si cheret a mie cumpiaghere
mi consizet comente devo faghere.

Masala
Si de conciliare idea asa,
de pagare su dannu mi promitti,
pro chi su mere, fingi e reflitti,
chi ses tue iscoprire podet crasa;
e duncas su chi deo naro ammitti
unu tantu in contante oe li dasa:
gai su dannu fattu 'enit pagadu 
e salvas s'anima dae unu peccadu.
Pazzola 
Como preocupadu so abberu
Chi a pagare custringhet a mie;
si so pro morrer da' su disisperu
espostu a bentu a sole e-a nie,
istancu fattu a s'ama notte e die
e tenzat unu pagu 'e cunsideru:
ch'est annu malu, cumprensivu siada,
antzis s'at pane binu mi nde diada.

Masala 
Gia cumprendo chi ses ispiantadu,
e suffris tantu pro su tempus feu
e da iras de tempus e de Deu
est un'ispantu a t'esser iscampadu;
s'aeras fattu dannu in logu meu
t'aia totu cantu perdonadu:
ma est s'indannizadu un'atter'unu
e non fatto s'ingiustu pro nisciunu.

Pazzola
S'allegria torrada est in me
c'apo cumpresu cun fatzilidade,
chi una fonte de vera caridade
in terra non s'acciappada che vostè;
ca li naro sa santa veridade
'ue ap'a furare postu pe',
est binza sua e già so perdonadu,
gratzie meda signor avvocadu.

Masala
Perdeu santu mancu bi creia
de mi leare in giru unu pastore,
paga su dannu fattu in binza mia
o ti faghet pagare su pretore;
damilu in latte, in petta, o laore
o una cambiale firma ebbia:
e mi l'as a pagare cando crese,
mancari siat in sateru mese.

Pazzola
De bontade pariat una cima 
e-i como mi cheret cundennare;
non perdat tempus a mi obligare
ca tantu ponner no isco sa frima;
so andadu a s'iscola elementare
e fia battor annos sempre in prima:
mancu a fagher s'o ap'imparadu
ajo perdonet comente m'at nadu.

Masala
Si ses analfabeta nd'as rejone 
ma non mi nelzas a ti perdonare,
ca non chelzo su tempus isprecare
de avvocadu in sa proffessione;
pro cussu ti custringo a mi pagare
su disturbu cun s'informatzione:
paga inoghe o mandandelu a domo,
però si podes mi lu dias como.
Pazzola
Goi o gai si cheret pagadu
si non si cagliat, b'at de dare a mie,
pro chi deris a ora 'e mesudie
an postu fogu a su sou cunzadu;
bi so andadu e nde l'ap'istudadu,
si non distruttu aiat totu inie:
e non b'at de li dare ses dinarisi
non toccamus sa manu e semus parisi.

Masala
Non mi les in giru ne a giogu
e pensa chi 'e te sos pius mannu;
ca tres o battor meses dogni annu
tue gratis ti pasches cussu logu;
si nd'as inie istudadu su fogu
ti poto perdonare dogni dannu:
ma si cheres non mi dispiagasa
su tempus ch'apo perdidu mi pagasa.

Pazzola
A domandare 'inari est risolutu
ma non nde tenzo, pro me est un affrontu;
pro non brigare e serrare su contu
nde li mando unu ladu 'e prosciutu;
ma a mi dare unu cappotto siat prontu 
mangari siat usadu e dirrutu:
chi m'at a dare caldu e cuerru
pro non morrer de fritu in s'ijerru.

Masala
Su prosciutu a retzire so custrintu 
già chi ti ses decisu a mi lu offrire;
prima a ti perdonare m'as cunvintu
como se prettendinde a ti 'estire;
tue pro furbidade ses distintu
e tenes faccia manna pro pedire:
e nende chi ti cheres cumpensadu 
ses passsende a sa parte 'e s'avvocadu.
Pazzola
Bastat, iscuset s'apo disturbadu
bennid'est s'ora de lu saludare;
arrivederci signor avvocadu
e-a nos bider sanos torra umpare;
da' oe in susu cantu ap'a campare 
su logu sou at a esser rispettadu:
lu tenzo contu e continu bi passo
chi mancu musca intrare bi lasso.

Masala
Bae in bonora e resta sempre sanu
leadi 'e sa torrada su caminu;
già bi 'enzo dominiga a manzanu 
faghimus in cuile un'ispuntinu,
deo ponzo su pane cun su inu,
tue 'occhi un'anzone mesulanu:
e gai rinfortzamus s'amicitzia 
e mai in vida s' 'idat s'avaritzia.